
Camera Deputaţilor

Comisia pentru muncă şi protecţie socială

Nr.27/143/9 mai 2007
R A P O R T

asupra propunerii legislative privind completarea Ordonanţei de urgenţă a Guvernului nr.209/2005 pentru modificarea şi completarea unor acte normative din domeniul proprietăţii
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Pl.x 201 din 2 aprilie 2007, cu dezbaterea pe fond în procedură obişnuită, a propunerii legislative privind completarea Ordonanţei de urgenţă a Guvernului nr.209/2005 pentru modificarea şi completarea unor acte normative din domeniul proprietăţii.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1495/06.11.2006)

· avizul negativ al Comisiei juridice, de disciplină şi imunităţi (nr.31/367/18.04.2007)
· avizul negativ al Comisiei pentru administraţie publică, amenajarea teritoriului şi echilibru ecologic (nr.26/1534/17.04.2007)
· punctul de vedere negativ al Guvernului (nr.3595/27.11.2006).
Propunerea legislativă are ca obiect de reglementare completarea Ordonanţei de urgenţă a Guvernului nr.209/2005 pentru modificarea şi completarea unor acte normative din domeniul proprietăţii, în sensul lărgirii sferei beneficiarilor sporului de 50% din salariul de încadrare, cu persoanele care ocupă funcţii de demnitate publică, alese din cadrul administraţiei publice locale care sunt membri în comisiile constituite în baza art.12 din Legea fondului funciar nr.18/1991, republicată, cu modificările şi completările ulterioare şi/sau sunt implicate direct în aplicarea Legii nr.10/2001 privind regimul juridic al unor imobile preluate în mod abuziv în perioada 6 martie – 22 decembrie 1989, republicată, respectiv a Ordonanţei de urgenţă a Guvernului nr.83/1999 privind restituirea unor bunuri mobile care au aparţinut comunităţilor cetăţenilor aparţinând minorităţilor naţionale din România, republicată.
Comisia propune Plenului Camerei Deputaţilor respingerea iniţiativei legislative întrucât lărgirea sferei beneficiarilor sporului de 50% din salariul de încadrare, acordat persoanelor prevăzute în Ordonanţa de urgenţă a Guvernului nr.209/2005, precum şi prelungirea termenului de acordare a acestui spor, nu se justifică întrucât conduce la discriminări faţă de ceilalţi membri ai comisiilor care prestează acceaşi activitate dar în alte condiţii de salarizare.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La lucrările comisiei care au avut loc în şedinţa din data de 7 mai 2007 au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
4. Propunerea legislativă a fost respinsă de Senat în şedinţa din 28 martie 2007.
5. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

